KIRJALLINEN KYSYMYS E-0835/01

esittäjä(t): Cristiana Muscardini (UEN) komissiolle

(22. maaliskuuta 2001)

Aihe: Järjestäytynyt ympäristörikollisuus Euroopan maissa

- Ympäristörikollisten vaikutusvalta on lisääntynyt suunnattomasti monissa Euroopan maissa, myös Italiassa. Tällainen ekomafia ansaitsee satoja tuhansia miljardeja liiroja erittäin myrkyllisten jätteiden laittomasta käsittelystä. Näistä jätteistä tulee todellisia ekologisia aikapommeja, jotka tuhoavat terveyden sekä nykyisiltä asukkailta että tulevilta sukupolvilta, joiden tulevaisuus on toivoton pilaantuneen veden, maaperän ja ilman vuoksi.

- Italian valtiollisilla tv-kanavilla on viime päivinä esitetty esimerkkejä tästä tilanteesta. Milanon kaupungin viranomaiset ovat esittäneet viimeisimmän, huolestuttavan valituksen vaarasta, joka aiheutuu laittomasti lähelle pohjavesialuetta Milanon uuden vedenpuhdistamon rakennusalueen maaperään haudatuista dioksiinitynnyreistä. Asiaa on jo käsitelty yhteisössä ja Euroopan unioni on jo pyytänyt rakennustöiden aloittamista.

- Vedenpuhdistamon rakentaminen on kiireellistä.

- Ekomafialla taas on keinonsa kaikenlaisen valvonnan estämiseksi.

1. Aikooko komissio tukea Milanon kaupunkia, jotta maa-alue voidaan kunnostaa ja vedenpuhdistamon rakentaminen aloittaa välittömästi?

2. Katsooko komissio, että on välttämätöntä perustaa yhteistyössä kaikkien jäsenvaltioiden kanssa työryhmä laittomien myrkyllisten jätteiden löytämiseksi ja puhdistamiseksi sekä ympäristörikollisten järjestöjen saattamiseksi lailliseen vastuuseen yksittäisissä jäsenvaltioissa ja yhteisön tasolla Interpolin ja terveys- ja ympäristöelinten avulla?

Margot Wallströmin komission puolesta antama vastaus

(6. kesäkuuta 2001)

Jäte

Jätteistä 15 päivänä heinäkuuta 1975 annetun neuvoston direktiivin 75/442/ETY(1) nojalla jäsenvaltioiden on varmistettava, että jätteet, toksiset jätteet mukaan luettuna, hävitetään ihmisiä ja ympäristöä vaarantamatta. Tästä seuraa, että Italian viranomaisten on järjestettävä jätteiden hallinnointi, talteen ottaminen, kuljetus ja hävitys siten, ettei synny luvattomia tai laittomia kaatopaikkoja.

Italian viranomaiset eivät ole pyytäneet komission apua kyseisen alueen puhdistamisessa. Komissio ei aio tehdä asiassa aloitetta.

Direktiivin 75/442/ETY 8 artiklan mukaan jäsenvaltioiden on huolehdittava tarvittavista toimista varmistaakseen, että jätteen haltijat toimittavat jätteen yksityiselle tai julkiselle kerääjälle tai kolmannelle osapuolelle, joka hoitaa jätteenkeruun tai hävittämisen, jollei jätteen omistaja hoida keruuta tai hävitystä itse. Sellaisissa tapauksissa, joissa jätteen haltija ei ole tiedossa (kuten laittomassa jätteenhautaamisessa), kansallisten viranomaisten on toteutettava tarvittavat toimet 8 artiklan vaatimusten täyttämiseksi. Hallitsematon jätteen dumppaaminen pitkällä aikavälillä rikkoo myös direktiivin 75/442/ETY 4 artiklaa, jossa säädetään, että jätteet on kerättävä tai hävitettävä ihmisiä tai ympäristöä vaarantamatta(2).

Jäteveden käsittely

Milanon kaupungin ja ympäröivän alueen jäteveden käsittelyn osalta yhdyskuntajätevesien käsittelystä 21 päivänä toukokuuta 1991 annetun neuvoston direktiivin 91/271/ETY(3) mukaan biologinen käsittely on vakiomenettely ja edistyneempää käsittelyä sovelletaan haavoittumiselle alttiilla alueilla, erityisesti rehevöitymisvaarassa olevissa vesissä. Direktiivissä säädetyn riittävän käsittelyn määräajat ovat 1998, 2000 ja 2005 päästön koosta ja altistuneen vesistön luonteesta riippuen.

Kun ottaa huomioon Milanon koon ja Adrianmeren pohjoisosan luonteen, Milanossa olisi pitänyt olla toimiva jätevedenkäsittelylaitos viimeistään vuoden 1998 lopussa. Komissio on suorittanut perusteellisen arvion tilanteesta ja on siten tietoinen siitä, että merkittävä osa Milanon alueen jätevesistä päätyy ilman asiamukaista käsittelyä Po-joen valuma-alueelle ja lopulta Adrianmeren pohjoisosaan. Komissio on EY:n perustamissopimuksen vaalijan ominaisuudessa aloittanut asianmukaiset oikeustoimet EY:n perustamissopimuksen nojalla.

Kuudennessa ympäristöä koskevassa Euroopan yhteisön toimintaohjelmassa Ympäristö 2010: Tulevaisuutemme valinta ohjelmakaudeksi 2001-2010(4) kehotetaan nimenomaisesti käynnistämään aloitteita ympäristörikollisuuden pysäyttämiseksi(5) .

EY:n perustamissopimuksen ensimmäiseen pilariin kuuluvien tehtäviensä puitteissa komissio hyväksyi 13. maaliskuuta 2001 ehdotuksen parlamentin ja neuvoston direktiiviksi ympäristönsuojelusta rikosoikeudellisin keinoin(6). Jos neuvosto ja parlamentti hyväksyvät ehdotuksen, voidaan ympäristöä suojelevaa yhteisön oikeutta soveltaa entistä tehokkaammin ottamalla käyttöön koko yhteisössä yhteiset tiedot kunkin jäsenvaltion ympäristöoikeutta rikkovista rankaistavista teoista.

Komissio pyrkii keräämään luotettavimmat tiedot ympäristörikoksista ja niiden levinneisyydestä. Toisaalta komissio kannustaa jäsenvaltioita oikeus- ja sisäasioiden yhteistyössä (Euroopan unionista tehdyn sopimuksen VI osasto) täydentämään direktiivissä ehdotettuja toimia riittävillä toimilla, erityisesti kaikissa jäsenvaltioissa sovellettavien vähimmäisrangaistusten vähimmäistason vahvistamiseksi ja ympäristörikollisten luovuttamisen helpottamiseksi jäsenvaltioiden välillä.

(1) EYVL L 194, 25.7.1975.

(2) Euroopan yhteisöjen tuomioistuin, asia C-365/97 - S. Rocco.

(3) EYVL L 135, 30.5.1991.

(4) KOM(2001) 31 lopullinen.

(5) Ks. kuudennen ohjelman s. 14.

(6) KOM(2001) 139 lopullinen.